Ordonanța Tribunalului din 25 martie 2022 – Saure/Comisia
(Cauza T-151/21)1
[„Acțiune în anulare – Acces la documente – Regulamentul (CE) nr. 1049/2001 – Corespondență a Comisiei referitoare la cantitățile și termenele de livrare a vaccinurilor împotriva COVID-19 ale BioNTech SE – Refuz inițial – Act care nu poate face obiectul unei căi de atac – Cereri de adaptare a concluziilor – Aprecierea admisibilității unei acțiuni în momentul introducerii ei – Inadmisibilitate vădită”]
Limba de procedură: germana
Părțile
Reclamant: Hans-Wilhelm Saure (Berlin, Germania) (reprezentant: C. Partsch, avocat)
Pârâtă: Comisia Europeană (reprezentanți: A. Spina, K. Herrmann și G. Gattinara, agenți)
Obiectul
Prin acțiunea sa întemeiată pe articolul 263 TFUE, reclamantul solicită anularea scrisorii Comisiei din 27 ianuarie 2021 de respingere a unei cereri inițiale de acces la anumite documente.
Dispozitivul
Respinge acțiunea ca fiind vădit inadmisibilă.
Îl obligă pe domnul Hans-Wilhelm Saure să suporte, pe lângă propriile cheltuieli de judecată, pe cele efectuate de Comisia Europeană și aferente cererilor de adaptare a cererii introductive și obligă Comisia să suporte propriile cheltuieli de judecată aferente cererii introductive.
____________
1     JO C 189, 17.5.2021.